CELEX: 52012PC0406
Language: hu
Date: 2012-07-16
Title: Javaslat A TANÁCS HATÁROZATA a Spanyolország által a pénzügyi stabilitás megerősítésére hozandó konkrét intézkedésekről

|
			
		
		
		52012PC0406
		
			Javaslat A TANÁCS HATÁROZATA a Spanyolország által a pénzügyi stabilitás megerősítésére hozandó konkrét intézkedésekről /* COM/2012/0406 final - 2012/0198 (NLE) */
			
				
		
		
			
			   	INDOKOLÁS
A JAVASLAT HÁTTERE
Spanyolországra az elmúlt időszakban
egyre nagyobb nyomás nehezedett a pénzügyi piacokon. A piaci bizonytalanság
középpontjában a bankszektor helyzete áll: az ágazatot hátrányosan érintette az
ingatlanpiaci és az építőipari buborék kipukkanása, valamint az azt
követő gazdasági recesszió. Mindezek eredményeként számos spanyol banknál
jelentős a problémás eszközök állománya, aminek következtében kétségek
merülnek fel e bankok némelyikének életképességével kapcsolatban. 
Június 9-én az eurócsoport arról értesült,
hogy a spanyol hatóságok a bankszektor feltőkésítése érdekében pénzügyi
támogatást kívánnak igénybe venni. Az eurócsoport jelezte, hogy kész
kedvező választ adni egy ilyen megkeresésre és kötelezettséget vállalt
arra, hogy a becsült tőkeigényt lefedő, biztonsági tartalékkal
kiegészített pénzügyi támogatást nyújt Spanyolországnak. A támogatás teljes
összegét 100 milliárd EUR-ra becsülték. 
2012. június 25-én a spanyol kormány
külső pénzügyi támogatást igényelt a spanyol bankszektor folyamatban
lévő átszervezéséhez és feltőkésítéséhez. A hivatalos kérelmet a
bankok mérlegének független értékeléséből lezárult első szakasz
eredményeinek 2012. június 21-i közzétételét követően nyújtották be. A
kérelem az EFSF által pénzügyi intézmények feltőkésítéséhez nyújtott
pénzügyi támogatásra irányul. 
A kérelmet követően az Európai Bizottság
az EKB-val, az Európai Bankhatósággal (EBH) és az IMF-fel együttműködve
független értékelést hajtott végre annak megállapítására, hogy Spanyolország jogosult-e
ilyen támogatásra. Az értékelés arra a következtetésre jutott, hogy
Spanyolország teljesíti a támogathatósági feltételeket. 
A 2012. június 29-i euróövezeti
csúcstalálkozón az állam- és kormányfők rögzítették, hogy a támogatás
nyújtását átveszi az Európai Stabilitási Mechanizmus (amint teljes mértékben
működőképessé válik), anélkül, hogy az általa nyújtott támogatás
előre sorolódna. Amint az EKB bevonásával létrejön az euróövezet
bankjainak egységes felügyeleti mechanizmusa, az ESM számára fennáll annak
lehetősége, hogy egy új eszköz révén közvetlenül tőkésítse fel a
bankokat.
2012/0198 (NLE)
Javaslat
A TANÁCS HATÁROZATA
a Spanyolország által a pénzügyi stabilitás
megerősítésére hozandó konkrét intézkedésekről
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre (EUMSZ) és különösen annak 136.
cikke (1) bekezdésének a) pontjára, 126. cikkének (6) bekezdése szerinti
eljárással összhangban,
tekintettel az Európai Bizottság javaslatára,
mivel:
(1)       Az EUMSZ 136. cikke (1)
bekezdésének a) pontja rendelkezik arról, hogy a költségvetési fegyelem és a
költségvetési felügyelet összehangolásának erősítése céljából
lehetőség van kifejezetten az euróövezeti tagállamokra vonatkozó
intézkedések elfogadására.
(2)       A 2000-es évek elején
alacsony költséggel, bőségesen rendelkezésre álló külső finanszírozás
táplálta Spanyolországban a hazai kereslet és az eszközök hitelvezérelt
konjunktúráját, ami mindenekelőtt az ingatlanszektorban összpontosult. Az
ingatlanpiaci és az építőipari buborék kipukkanása, valamint az azt
követő gazdasági recesszió hátrányosan érintette a spanyol bankszektort.
Ennek eredményeként (néhány nagy és nemzetközileg diverzifikált hitelintézet
kivételével) a spanyol bankok nagy része a bankközi finanszírozási piacokon nem
jut megfizethető feltételek mellett forráshoz, és így nagymértékben függ
az eurórendszer-beli refinanszírozástól. Emellett
hitelfelvevő-kapacitásukat erőteljesen korlátozta a
leminősítések által a biztosítékok rendelkezésre állására gyakorolt hatás.
(3)       A gazdaság elmúlt években
tapasztalt, jelentős összehúzódása – amely erőteljes negatív hatást
gyakorol a foglalkoztatásra és a munkanélküliségre – számottevő mértékben
rontotta Spanyolország költségvetési pozícióját. A Bizottság szolgálatainak
2012-es aktualizált tavaszi előrejelzése szerint az államháztartási hiányt
2012-ben a GDP 6,3 %-ára vetítették előre, szemben a 2012. évi
stabilitási programban és a 2012. évi költségvetési törvénytervezetben
szereplő 5,3 %-os várt hiánnyal. 2011-ben a bruttó államadósság a GDP
68,5 %-ára emelkedett, és a Bizottság szolgálatainak 2012-es aktualizált
tavaszi előrejelzése szerint (változatlan szakpolitikát feltételezve)
2012-ben várhatóan a GDP 80,9 %-ára, 2013-ban pedig a GDP 86,8 %-ára
szökik fel, így minden évben meghaladja a Szerződésben szereplő
referenciaértéket. A makrogazdasági forgatókönyvhöz és a költségvetési
célokhoz, valamint a további pénzügyi mentőintézkedésekhez kapcsolódó
kockázatok hozzájárulhatnak az államadósság további növekedéséhez. Mindezen
fejlemények fényében a Tanács 2012. július 10-én az EUMSZ 126. cikkének (7)
bekezdése szerinti ajánlást bocsátott ki Spanyolország számára, amelyben
felkérte Spanyolországot, hogy 2014-ig szüntesse meg a jelenlegi túlzott
hiányt. 
(4)       A spanyol hatóságok számos fontos
intézkedést hoztak a bankszektor problémáinak kezelésére. Ezek között szerepelt
egyebek mellett a bankok mérlegének megtisztítása, a minimum
tőkekövetelmények megemelése, a takarékbanki szektor szerkezetátalakítása,
valamint az ingatlanfejlesztéshez kapcsolódó kölcsönök és a lefoglalt eszközök
céltartalékképzésére vonatkozó követelményeinek számottevő megemelése.
Ezen intézkedések azonban nem voltak elegendőek a piaci nyomás
enyhítéséhez.
(5)       2011 februárjában a spanyol
hatóságok a bank kockázattal súlyozott eszközeinek 8 %-ára felemelték a
tőkemegfelelési mutató („capital principal”) minimálisan előírt
szintjét, 2011 szeptemberéig adva haladékot a bankoknak az új követelmény
teljesítésére. A bankközi finanszírozási piacoktól jobban függő és
korlátozott piaci hozzáféréssel jellemezhető bankok esetében a
tőkemegfelelési mutató minimumszintjét 10 %-ban határozták meg. 2012
februárjában és májusában egy új jogszabály előírta a bankok számára, hogy
az építőipari és ingatlanpiaci eszközállományhoz kapcsolódó
(teljesítő és nemteljesítő) hiteleken keletkező lehetséges
veszteségek fedezésére képezzenek nagyobb céltartalékot és tőkepuffert.
Ezen új céltartalék-képzési követelmény teljes volumene becslések szerint
mintegy 84 milliárd EUR-t tesz ki.
(6)       2012 áprilisában a spanyol
állam teljes bruttó pénzügyi hozzájárulása (a kötvénykibocsátási garanciák
nélkül) mintegy 34 milliárd EUR-t (a GDP 3,2 %-a) tett ki. A
tőketámogatást a 15 milliárd EUR tőkével felruházott, a
szabályos banki szerkezetátalakítást szolgáló alapon (FROB) keresztül
nyújtották; az alap tőkéjéből már 9 milliárd EUR-t
befizettek. Az állam a bankok által kibocsátott előresorolt kötvényekre is
nyújtott garanciát, összesen mintegy 86 milliárd EUR összegben (ebből
mintegy 58 milliárd EUR a kintlévő garancia). Bár az FROB finanszírozási
kapacitása 2012 áprilisában még mintegy 27 milliárd EUR-t tett ki, a
rendelkezésre álló hazai állami támogatás nem lesz elegendő ahhoz, hogy
megfelelő méretű puffert biztosítson a bankszektor szükséges,
rendszerszintű megtisztításához.
(7)       Az arra vonatkozó aggodalmak,
hogy a bankszektor további feltőkésítésére lehet szükség, hozzájárultak a
spanyol államkötvényekre nehezedő piaci nyomás erősödéséhez. Az
államkötvények hozama 2012. június végére / július elejére jóval az 500 bázispontos
szint fölé került, ami jelentősen megnövelte a spanyol állam
finanszírozási költségeit. Az egyre növekvő kamatterhek tovább nehezítik a
spanyol államháztartás konszolidálását és a túlzott hiány megszüntetését. Ezért
az államháztartásra nehezedő nyomás csökkentésének fontos eleme a
bankszektor átfogó szerkezetátalakítása és feltőkésítése. 
(8)       2012. június 25-én a spanyol
hatóságok hivatalosan pénzügyi támogatást igényeltek a spanyol bankszektor
folyamatban lévő átszervezéséhez és feltőkésítéséhez. A kérelem az
EFSF által pénzügyi intézmények feltőkésítéséhez nyújtott pénzügyi
támogatásra irányul. E támogatás nyújtására specifikus, pénzügyi szektorbeli
feltételek vonatkoznak. E feltételeknek teljes egészében összhangban kell
lenniük az uniós Szerződések keretében elfogadott, különösen pedig az e
határozatban rögzített koordinációs intézkedésekkel.
(9)       Spanyolország pénzügyi
stabilitásának megőrzése, a pénzügyi stresszhelyzetnek az euróövezet más
gazdaságaira való továbbterjedésének korlátozása és ezáltal a gazdaság és a
gazdasági és monetáris unió megfelelő működésére gyakorolt negatív
hatások elhárítása érdekében létfontosságú a spanyol bankszektor hosszú távú
ellenállóképességének fokozása. A problémák kezelésére eddig hozott
intézkedések nem voltak teljes egészében elégségesek. Ezért Spanyolországnak a
túlzotthiány-eljárás kapcsán fennálló kötelezettségei, valamint az európai
szemeszter keretében kapott, a makrogazdasági egyensúlyhiány kezelésére
irányuló ajánlások mellett további intézkedéseket kell tennie. Spanyolországnak
mindenekelőtt további specifikus intézkedéseket kell végrehajtania az
építőipari és ingatlanpiaci eszközállomány hatékony kezelése, a piaci
alapú finanszírozás helyreállítása, a bankok központi banki likviditási
támogatástól való függésének csökkentése, valamint a kockázatazonosítási és
válságkezelési mechanizmusok javítása érdekében.
(10)     Az átfogó stratégia részeként
kulcsfontosságú az építőipari és ingatlanpiaci eszközállomány hatékony
kezelése annak előírása révén, hogy a támogatott bankok világosan
különítsék el mérlegükből a problémás eszközöket. Ez mindenekelőtt az
ingatlanfejlesztéshez kapcsolódó kölcsönökre és a lefoglalt eszközökre
alkalmazandó. Ez az elkülönítés minden, a bankok mérlegének minőségével
kapcsolatban még fennálló kétséget eloszlatna és lehetővé tenné számukra
pénzügyi közvetítő szerepük jobb betöltését. 
(11)     Ezenfelül a bankok mérlegének
ily módon történő átláthatóbbá tétele megkönnyítheti a bank
ingatlanszektornak való kitettségének rendezett csökkentését, a piaci alapú finanszírozás
helyreállítását és csökkentheti a bankok központi banki likviditási
támogatástól való függését.
(12)     A spanyol bankszektor szilárd
kereteinek biztosítása megköveteli a kockázatazonosítási és válságkezelési
mechanizmusok javítását. A hatékony stratégiának magában kell foglalnia a
szabályozási és felügyeleti keret megerősítését célzó változásokat,
figyelembe véve a pénzügyi válság kapcsán szerzett tapasztalatokat. Ezenfelül a
nemzetközi bevált gyakorlattal összhangban javítani kell a vállalatirányítást,
ELFOGADTA EZT A HATÁROZATOT: 
1. cikk
(1)                   
Spanyolország megfelelő módon feltőkésíti
és teljes körűen átszervezi bankrendszerét. E tekintetben Spanyolországnak
az Európai Bizottsággal együttműködve, az EKB-val és az IMF-fel
konzultálva a spanyol bankok jövőbeni struktúrájára, működésére és
életképességére vonatkozó stratégiát kell kidolgoznia; e stratégia
meghatározza, hogyan biztosítható, hogy a bankok képesek legyenek a további
állami támogatás nélküli működésre. 
(2)                   
E stratégia alapvető elemei a spanyol bankszektor
gyenge szegmenseinek átalakítása és szabályozási és felügyeleti keretének
megerősítése. 
(3)                   
A spanyol bankszektor gyenge szegmenseinek
átalakítása a következő három elemből áll:
a)      az egyes bankok tőkeszükségletének
azonosítása a bankszektorbeli eszközök minőségének átfogó vizsgálata, és
az ezen alapuló, bankonként elvégzett stresszteszt révén;
b)      a gyenge bankok feltőkésítése,
szerkezetátalakítása és/vagy rendezett szanálása a stresszteszt során
azonosított tőkehiány kezelését célzó tervek alapján; 
c)      a feltőkésítési
erőfeszítéseikhez állami támogatásban részesülő bankok eszközeinek
szétválasztása és az értékvesztett eszközök áthelyezése egy külső
eszközkezelő társasághoz.
(4)                   
A bankszektor szilárd keretének biztosítása
érdekében Spanyolország megerősíti továbbá a szabályozói és felügyeleti
kereteket és az irányítást. A stratégia többek között az alábbi intézkedéseket
tartalmazza:
a)      a spanyol hitelintézetek számára elő
kell írni az elsődleges alapvető tőke megfelelési mutatójának
legalább 9 %-ra emelését;
b)      2013. január 1-jétől a spanyol
hitelintézetek számára elő kell írni a tőkére vonatkozóan a
tőkekövetelményekről szóló rendeletben (CRR) rögzített
fogalommeghatározás alkalmazását;
c)      újra kell értékelni a hitelveszteségekre
képzendő céltartalékok jogszabályi keretét. A pénzügyi válság kapcsán
gyűjtött tapasztalatok nyomán a spanyol hatóságoknak javaslatokat kell
tenniük a hitelveszteségekre képzendő céltartalékok állandó
keretszabályainak átdolgozására, figyelembe véve az elmúlt hónapok során
bevezetett átmeneti intézkedéseket, valamint az uniós számviteli
keretszabályokat;
d)      tovább kell erősíteni a Banco de
España működési függetlenségét, a Gazdasági Minisztérium bankszektorra
vonatkozó szankcionálási és engedélyezési hatásköreit át kell ruházni a Banco
de Españara;
e)      egy belső auditra alapozva tovább
kell javítani a Banco de España felügyeleti eljárásait;
f)       az esetleges összeférhetetlenségek
elkerülése érdekében felül kell vizsgálni a pénzügyi biztonsági hálót alkotó
szervezetekre (FROB és FGD) vonatkozó irányítási rendelkezéseket;
g)      meg kell erősíteni a takarékbanki
szektor és a takarékbankok által birtokolt bankok irányítására vonatkozó
szabályokat;
h)      meg kell erősíteni a
fogyasztóvédelemre és az értékpapírokra vonatkozó jogszabályokat, valamint a
jogszabályi rendelkezések tiszteletben tartásának hatóságok általi
ellenőrzését.
2. cikk
Ennek a határozatnak Spanyolország a
címzettje.
3. cikk
Ezt a határozatot az Európai Unió Hivatalos
Lapjában kell kihirdetni.
Kelt Brüsszelben, -án/-én.
                                                                       a
Tanács részéről
                                                                       az
elnök